ΤΡΙΤΗ ΟΔΗΓΙΑ ΤΟΥ ΣΥΜΒΟΥΛΙΟΥ

της 9ης Δεκεμβρίου 1969

περί της εναρμονίσεως των νομοθεσιών των Κρατών μελών , των σχετικών με τους φόρους κύκλου εργασιών - Εισαγωγή του φόρου προστιθεμένης αξίας στα Κράτη μέλη

( 69/463/ΕΟΚ )

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ ,

Έχοντας υπόψη :

τη συνθήκη περί ιδρύσεως της Ευρωπαϊκής Οικονομικής Κοινότητος , και ιδίως τα άρθρα 99 και 100 ,

την πρόταση της Επιτροπής ,

τη γνώμη της Συνελεύσεως (1) ,

τη γνώμη της Οικονομικής και Κοινωνικής Επιτροπής (2) ,

Εκτιμώντας :

ότι η Ιταλική Δημοκρατία και το Βασίλειο του Βελγίου εγνωστοποίησαν στην Επιτροπή , την 14η Ιουλίου 1969 και την 12η Σεπτεμβρίου 1969 αντιστοίχως , ότι δεν είναι σε θέση να τηρήσουν την τελική προθεσμία της 1ης Ιανουαρίου 1970 για την εισαγωγή του φόρου προστιθεμένης αξίας , την προβλεπομένη από το άρθρο 1 δεύτερη παράγραφος της πρώτης οδηγίας του Συμβουλίου της 11ης Απριλίου 1967 περί της εναρμονίσεως των νομοθεσιών των Κρατών μελών , των σχετικών με τους φόρους κύκλου εργασιών (3) ότι τα εν λόγω Κράτη μέλη ζητούν ως εκ τούτου παράταση δύο ετών και ενός έτους αντιστοίχως για την εισαγωγή αυτού του φόρου .

ότι το Βασίλειο του Βελγίου υπολογίζεται ότι δεν θα είναι σε θέση να εφαρμόσει το φόρο προστιθεμένης αξίας κατά την καθορισθείσα χρονολογία , ιδίως για λόγους συγκυρίας και προϋπολογισμού , ειδικούς για το Βέλγιο .

ότι από της πλεύρας της η Ιταλική Δημοκρατία εξέθεσε , ότι ένα σχέδιο γενικής μεταρρυθμίσεως των φόρων έχει ήδη κατατεθεί προς εξέταση και ψήφιση από το Κοινοβούλιο , το οποίο δεν έχει ακόμη επιληφθεί αυτού του θέματος και ότι , κατά τους όρους αυτού του σχεδίου , οι αναγκαίες νομοθετικές διατάξεις πρέπει να εκδοθούν προ της 31ης Οκτωβρίου 1970 επομένως το εν λόγω Κράτος μέλος δεν είναι ακόμη σε θέση να εφαρμόσει το φόρο προστιθεμένης αξίας κατά την προβλεπομένη χρονολογία .

ότι νέα προθεσμία δύναται να παρασχεθεί μόνο αν είναι περιορισμένη στο ελάχιστο .

ότι υπ’ αυτές τις περιστάσεις , η εισαγωγή του φόρου προστιθεμένης αξίας δεν δύναται να μετατεθεί σε χρόνο μεταγενέστερο της 1ης Ιανουαρίου 1972 .

ότι ένας από τους βασικούς στόχους της ανωτέρω αναφερομένης πρώτης οδηγίας είναι να δημιουργήσει , δια της εισαγωγής από 1ης Ιανουαρίου 1970 του καθεστώτος του φόρου προστιθεμένης αξίας , τις προϋποθέσεις οι οποίες θα επιτρέψουν να αποτρέπεται η νόθευση του ανταγωνισμού από τους φόρους κύκλου εργασιών .

ότι ο σκοπός αυτός δεν θα καταστεί δυνατό να επιτευχθεί κατά την 1η Ιανουαρίου 1970 , ιδίως στο πεδίο των συναλλαγών , εφόσον αυτά τα Κράτη μέλη θα συνεχίσουν να εφαρμόζουν , επί τη βάσει των φόρων κύκλου εργασιών , μέσους συντελεστές προς συμψηφισμό των εσωτερικών φόρων .

ότι τα Κράτη μέλη , τα οποία δεν είναι σε θέση να εισαγάγουν το φόρο προστιθεμένης αξίας κατά την 1η Ιανουαρίου 1970 , πρέπει να μην αυξήσουν τους μέσους συντελεστές συμψηφισμού που ισχύουν την 1η Οκτωβρίου 1969 .

ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ :

Άρθρο 1

Η ημερομηνία της 1ης Ιανουαρίου 1970 , η οποία προβλέπεται στο άρθρο 1 της πρώτης οδηγίας της 11ης Απριλίου 1967 , αντικαθίσταται από την ημερομηνία της 1ης Ιανουαρίου 1972 .

Άρθρο 2

Κατά την έννοια της παρούσης οδηγίας ως μέσοι συντελεστές νοούνται οι συντελεστές των φόρων συμψηφισμού κατά την εισαγωγή και των επιστροφών κατά την εξαγωγή , που θεσπίζονται για να συμψηφίσουν τις επιβαρύνσεις , οι οποίες επί τη βάσει των σωρευτικών και επαναληπτικών φόρων κύκλου εργασιών βαρύνουν τα εθνικά προϊόντα κατά τα διάφορα στάδια παραγωγής τους , εκτός του φόρου , ο οποίος βαρύνει την πώληση που γίνεται από τον τελικό παραγωγό .

Άρθρο 3

Οι κατά την 1η Οκτωβρίου 1969 ισχύοντες μέσοι συντελεστές δεν επιτρέπεται να αυξηθούν . Εν τούτοις , οι κατά την ημερομηνία αυτήν ισχύοντες μέσοι συντελεστές προσαρμόζονται στις ενδεχόμενες μεταρρυθμίσεις , οι οποίες θα επιβληθούν μεταγενεστέρως στους συντελεστές του φόρου κύκλου εργασιών .

Άρθρο 4

Η παρούσα οδηγία απευθύνεται στα Κράτη μέλη .

Έγινε στις Βρυξέλλες , στις 9 Δεκεμβρίου 1969 .

Για το Συμβούλιο

Ο Πρόεδρος

H. J. DE KOSTER

(1) ΕΕ αριθ. A 139 της 25 . 10 . 1969 , σ. 32 .

(2) ΕΕ αριθ. A 144 της 8 . 11 . 1969 , σ. 13 .

(3) ΕΕ αριθ. 71 της 14 . 4 . 1967 , σ. 1301/67 .